NER ปักธงรายได้ปีนี้โต 20% รับราคายางสูง ลุยเจรจาลูกค้ารายใหม่ 3 ราย
NER ปักธงรายได้ปีนี้โต 20% รับแนวโน้มราคายางสูง ลุยเจรจาลูกค้ารายใหม่ 3 ราย
20 ก.พ. 2562

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทคาดอัตรากำไรสุทธิปีนี้จะไม่ต่ำกว่า 5% สูงกว่าปีก่อนที่ทำได้ 4.82% โดยเป็นการปรับเพิ่มขึ้นตามราคายางที่สูงขึ้น ซึ่งคาดว่าราคายางในปีนี้จะอยู่ที่เฉลี่ยไม่ต่ำกว่า 50 บาทต่อกิโลกรัม จากปีก่อนมีราคาเฉลี่ยที่ราว 40 บาทต่อกิโลกรัม
ขณะที่ในปีนี้บริษัทตั้งเป้ารายได้เติบโต 20% จากปีก่อนที่มีรายได้ 10,084.01 ล้านบาท ทั้งนี้อยู่ภายใต้คาดการณ์ปริมาณการขายผลิตภัณฑ์ยางพาราแปรรูปเพิ่มขึ้นเป็น 2.6 แสนตัน จากปีนี้ 2.2 แสนตัน ตามความต้องการยางในตลาดโลกจะเติบโตตามปกติในแต่ละปีราว 2-5%
“แนวโน้มราคายางปีนี้มีโอกาสที่จะปรับตัวเพิ่มขึ้นต่อเนื่อง เพราะน้ำยางที่ออกมาน้อยจากผลกระทบของเอลนีโญ ทำให้ผู้ประกอบการหลายๆ รายมีคำสั่งซื้อเข้ามาเพิ่มขึ้น ส่งผลให้การทำกำไรของบริษัทดีขึ้น โดยมีอัตรากำไรขั้นต้นไม่ต่ำกว่า 10%”นายชูวิทย์ กล่าว
นอกจากนี้ นายชูวิทย์ ยังเปิดเผยว่า เตรียมจะเดินทางไปยังประเทศจีนในช่วงเดือน มี.ค. นี้ เพื่อเจรจาลูกค้ารายใหม่เพิ่มเติมอีก 3 ราย โดยเชื่อว่าการเจรจาจะผ่านไปได้ด้วยดีและมีคำสั่งซื้อเข้ามาทันทีในปี 62